b'\n_START_ARTICLE_\nDiana Rigg\n_START_SECTION_\nBiografija\n_START_PARAGRAPH_\nDiana Rig gim\xc4\x97 Donkasteryje. Jos t\xc4\x97vas Louis Rigg gele\xc5\xbeinkelio in\xc5\xbeinierius tuo metu buvo gav\xc4\x99s paskyrim\xc4\x85 \xc4\xaf Indij\xc4\x85, kur Diana su motina Beryl Hild Helliwell persik\xc4\x97l\xc4\x97 b\xc5\xabdama 2 m\xc4\x97n. \xc5\xa0eima, kurioje taip pat augo 4 metais vyresnis jos brolis Hugh (v\xc4\x97liau tap\xc4\x99s RAF kari\xc5\xa1kiu), gyveno Bikanere 8 metus, per kuriuos Diana i\xc5\xa1moko hindi kalb\xc4\x85._NEWLINE_Gr\xc4\xaf\xc5\xbeusi \xc4\xaf Anglij\xc4\x85, \xc5\xa1eima apsigyveno Jork\xc5\xa1yre, kur Pudsey ji mok\xc4\x97si ir baig\xc4\x97 Fulnecko mergai\xc4\x8di\xc5\xb3 mokykl\xc4\x85._NEWLINE_B\xc5\xabdama 12, Diana susidom\xc4\x97jo teatru. 1955 \xe2\x80\x93 57 m. ji mok\xc4\x97si \xe2\x80\x9eRoyal Academy of Dramatic Art\xe2\x80\x9c ir nors mokslas joje sek\xc4\x97si sunkiai, 1957 m. ji mokykl\xc4\x85 baig\xc4\x97. Tais pa\xc4\x8diais metais ji debiutavo spektaklyje \xe2\x80\x9eThe Caucasian Chalk Circle\xe2\x80\x9c Jorko festivalyje. _NEWLINE_Baigusi mokslus, Dian kur\xc4\xaf laik\xc4\x85 dirbo modeliu, ta\xc4\x8diau potraukis vaidybai nesusilpn\xc4\x97jo. 1958 m. ji pasira\xc5\xa1\xc4\x97 sutart\xc4\xaf su \xe2\x80\x9eChesterfield Repertory Company\xe2\x80\x9c ir kur\xc4\xaf laik\xc4\x85 gaudavo nedidelius vaidmenis \xc4\xafvairiuose spektakliuose._NEWLINE_1959 m. ji prad\xc4\x97jo dirbti \xe2\x80\x9eRoyal Shakespeare Theatre\xe2\x80\x9c ir i\xc5\xa1buvo jame iki 1971 m. \xc5\xa0iuo laikotarpiu Diana tapo \xc5\xbeinoma Europoje aktore. 1970 m. ji tapo viena garsiausi\xc5\xb3 aktori\xc5\xb3, apsinuoginusi\xc5\xb3 teatro scenoje (kartu su kolega Keith Michell spektaklyje \xe2\x80\x9eAbelrd and Heloise\xe2\x80\x9c)._NEWLINE_Nuo 1971 m. jos teatrin\xc4\x97 karjera t\xc4\x99s\xc4\x97si \xc4\xafvairiuose Did\xc5\xbeiosios Britanijos ir kit\xc5\xb3 \xc5\xa1ali\xc5\xb3 teatruose. Tais metais ji debiutavo Brodv\xc4\x97juje ir peln\xc4\x97 pirm\xc4\x85j\xc4\xaf i\xc5\xa1 3 savo Tony apdovanojim\xc5\xb3._NEWLINE_V\xc4\x97liau Diana vaidino miuzikle \xe2\x80\x9eColette\xe2\x80\x9c bei \xc4\xafvairiuose Vestendo spektakliuose, o nuo 1990\xe2\x80\x93\xc5\xb3j\xc5\xb3 teatrui skyr\xc4\x97 vis daugiau d\xc4\x97mesio._NEWLINE_Septinto de\xc5\xa1imtme\xc4\x8dio prad\xc5\xbeioje prasid\xc4\x97jo intensyvus Dianos karjeros etapas: 1961 m. ji debiutavo televizijoje, o 1969 m. \xe2\x80\x93 ir kine. Pirmiausia pasaulin\xc4\xaf pripa\xc5\xbeinim\xc4\x85 jai peln\xc4\x97 vaidmuo nuotyki\xc5\xb3 seriale \xe2\x80\x9eKer\xc5\xa1ytojai\xe2\x80\x9c. Jis buvo prad\xc4\x97tas kurti 1961 m., o Diana jame debiutavo 1965 m., pakeitusi pagrindinio vaidmens atlik\xc4\x97j\xc4\x85 Elizabeth Shepherd, kuri savo ruo\xc5\xbetu u\xc5\xbe\xc4\x97m\xc4\x97 Honor Blackman viet\xc4\x85. Shepherd pasirod\xc4\x97 vos 2 serialo dalyse, tuo tarpu Diana per 3 sezonus nusifilmavo 51 serijoje. Prie\xc5\xa1 debiutuodama seriale, Diana nebuvo ma\xc4\x8diusi ankstesni\xc5\xb3 serij\xc5\xb3, ta\xc4\x8diau tai nesutrukd\xc4\x97 jai sukurti Emmos Peel vaidmen\xc4\xaf, kuris pavert\xc4\x97 j\xc4\x85 \xc5\xbevaig\xc5\xbede. Nors vaidmuo ir suteik\xc4\x97 jai nauj\xc5\xb3 galimybi\xc5\xb3, ta\xc4\x8diau tuo pa\xc4\x8diu padidino visuomen\xc4\x97s susidom\xc4\x97jim\xc4\x85 aktore ir Diana ne kart\xc4\x85 skund\xc4\x97si privataus gyvenimo trukdymu. Jai taip pat nepatiko serial\xc4\x85 kurian\xc4\x8dios kompanijos ABC (Associated British Corporation) elgesys su ja, mat jau \xc4\xafpus\xc4\x97jus pirmojo sezono filmavimo darbus, Diana su\xc5\xbeinojo, kad yra apmokama pras\xc4\x8diau nei serialo operatorius. Nors antrajame sezone jos u\xc5\xbemokestis pakilo nuo 150 iki 450 svar\xc5\xb3 per savait\xc4\x99, tolimesnis jos dalyvavimas serialo k\xc5\xabrime k\xc4\x97l\xc4\x97 vis daugiau abejoni\xc5\xb3. Pagrindinio vyro vaidmens atlik\xc4\x97jui Patrick Macnee Diana yra prisipa\xc5\xbeinusi, kad tik jis ir jos vairuotojas yra vieninteliai jos draugai tarp serialo k\xc5\xabr\xc4\x97j\xc5\xb3._NEWLINE_Dianos sukurtas Emmos Peel vaidmuo, kuri niekuo nenusileid\xc5\xbeia vyrams tiek kovos scenose, tiek ir savo nepriklausomumu bei neprieinamumu, buvo prad\xc4\x97tas laikyti feminizmo simboliu._NEWLINE_1969 m. Diana buvo pakviesta \xc4\xaf bondiados film\xc4\x85 \xe2\x80\x9eJos Didenyb\xc4\x97s slaptojoje tarnyboje\xe2\x80\x9c. Jame pagrindin\xc4\xaf agento 007 D\xc5\xbeeimso Bondo vaidmen\xc4\xaf vienintel\xc4\xaf kart\xc4\x85 suk\xc5\xabr\xc4\x97 George Lazenby, o Dianai tapo ne tik Bondo merginos, bet ir vienintel\xc4\x97s per vis\xc4\x85 film\xc5\xb3 istorij\xc4\x85 agento \xc5\xbemonos Terezos Bond vaidmuo. \xc5\xa0iame filme ji vaidino Gabriele Ferzetti dukr\xc4\x85, nors buvo tik 13 met\xc5\xb3 u\xc5\xbe j\xc4\xaf jaunesn\xc4\x97._NEWLINE_Tais pa\xc4\x8diais metais ji d\xc4\x97l ligos atsisak\xc4\x97 vaidmens filme \xe2\x80\x9eDa\xc5\xbeytas vagonas\xe2\x80\x9c su Clint Eastwood (j\xc4\x85 pakeit\xc4\x97 Jean Seberg)._NEWLINE_Kiti s\xc4\x97kmingi jos vaidmenys kine buvo filmuose \xe2\x80\x9eThe Assassination Bureau\xe2\x80\x9c (1969), \xe2\x80\x9eJulius Caesar\xe2\x80\x9c (1970), \xe2\x80\x9eThe Hospital\xe2\x80\x9c (1971), \xe2\x80\x9eTheatre of Blood\xe2\x80\x9c (1973) ir \xe2\x80\x9eIn This House of Brede\xe2\x80\x9c (1975)._NEWLINE_1973 m. ji band\xc4\x97 j\xc4\x97gas kurdama asmenin\xc4\xaf TV \xc5\xa1ou \xe2\x80\x9eDiana\xe2\x80\x9c, ta\xc4\x8diau \xc5\xa1is nesulauk\xc4\x97 publikos d\xc4\x97mesio ir netrukus buvo nutrauktas. Vis d\xc4\x97lto vaidmenys kine ir televizijoje ir toliau i\xc5\xa1laik\xc4\x97 j\xc4\x85 ant populiarumo bangos._NEWLINE_1982 m. Diana susilauk\xc4\x97 teigiam\xc5\xb3 atsiliepim\xc5\xb3 u\xc5\xbe vaidmen\xc4\xaf filme \xe2\x80\x9eEvil Under the Sun\xe2\x80\x9c pagal Agatha Christie roman\xc4\x85 , 1983 m. TV filme \xe2\x80\x9eKing Lear\xe2\x80\x9c vaidino kartu su Laurence Olivier., o 1987 m. \xe2\x80\x93 \xe2\x80\x9eSnow White\xe2\x80\x9c ekranizacijoje._NEWLINE_1989 \xe2\x80\x93 2003 m. Diana filmavosi PBS seriale \xe2\x80\x9eMystery!\xe2\x80\x9c, taip pat BBC detektyve \xe2\x80\x9eThe Mrs Bradley Mysteries\xe2\x80\x9c, o 2006 m. kartu su Naomi Watts \xe2\x80\x93 filme \xe2\x80\x9eThe Painted Veil\xe2\x80\x9c._NEWLINE_2000 m. Diana kartu su dukterimi Rachael Stiring vaidino mini seriale \xe2\x80\x9eIn the Beginning\xe2\x80\x9c, kuriame abi \xc4\xafk\xc5\xabnijo t\xc4\x85 pat\xc4\xaf persona\xc5\xbe\xc4\x85 Rebecc\xc4\x85 jaunyst\xc4\x97je ir senatv\xc4\x97je, o 2013 m. abi pasirod\xc4\x97 vienoje i\xc5\xa1 serialo \xe2\x80\x9eDoctor Who\xe2\x80\x9c dali\xc5\xb3._NEWLINE_Vienas paskutini\xc5\xb3j\xc5\xb3 \xc5\xbeymiausi\xc5\xb3 jos pasirodym\xc5\xb3 yra TV serialas \xe2\x80\x9eSost\xc5\xb3 \xc5\xbeaidimas\xe2\x80\x9c, u\xc5\xbe kur\xc4\xaf ji peln\xc4\x97 2 Emmy nominacijas.\n_START_SECTION_\nApdovanojimai ir nominacijos\n_START_PARAGRAPH_\n1999 m. rugpj\xc5\xab\xc4\x8dio 7 d. \xc5\xbeurnalas \xe2\x80\x9eTV Guide\xe2\x80\x9c paskelb\xc4\xaf \xe2\x80\x9eTop Ten Hottest Stars of All Time\xe2\x80\x9c s\xc4\x85ra\xc5\xa1\xc4\x85, kuriame Diana u\xc5\xbe\xc4\x97m\xc4\x97 1 viet\xc4\x85.'